**2022.08 FASTELAVN.
Det hedder altså ikke FESTELAVN, selv om det nok mest er festen, de fleste forbinder med FASTELAVN.’**

**I kirkeåret er det den 7. søndag før påske, og fastetiden er en forberedelsestid til kirkeårets største højtid: PÅSKEN.
Før reformationen kaldte man Fastelavns-søndag for ”Flæske-søndag”, fordi man den dag spiste rigtig meget sul, inden den egentlige faste. Dagen efter var man lidt mat i sokkerne og holdt derfor ”Blå mandag”. ”Hvide tirsdag” kom man til hægterne ved at spise mælkemad og boller. Den egentlige faste begyndte så ”Aske onsdag”. Her mødtes man til gudstjeneste i Kirken. Alle kirkegængere fik på denne dag med præstens finger tegnet et kors i panden. Præsten dyppede sin finger i asken fra afbrændte grene, som kirken var pyntet med sidste års Palmesøndag.” Af jord er du kommet, og til jord skal du blive”, var de ord, som præsten sagde til hver enkelt. Så alvorligt tog man fastetiden. Efter reformationen gik mange af disse skikke i glemmebogen.**

**I vore dage holdes fastelavns-fester med ”Slå katten af tønden” og fastelavnsboller. Heldigvis er der kun en pap-kat eller en tegnet kat på tønden. De fleste af os, som elsker katte, fatter ikke, at man i gamle dage troede, at katte, især de sorte, var i ledtog med djævelen og derfor skulle slås ihjel. Lykkedes det at fange den stakkels forskræmte kat og få den begravet i marken, havde man begravet det onde for det kommende år.**

**Den slags overtro får vi manet i jorden, når vi lytter til det evangelium, der prædikes om i vore kirker i fastetiden. Her møder vi fortællinger om Jesus, som besejrede det onde. Jesus kunne ikke gå forbi mennesker, uden at han SÅ og HØRTE den enkelte. Jesus udrettede undere, så døve kunne høre, og blinde fik deres syn igen. Han SAMTALEDE med de mange, som kaldte på ham, og han HEBREDTE syge, svage, hjælpeløse, der bønfaldt ham.**

**Også i dag SAMTALER vi med Jesus. Vi kalder det BØN.
Når et menneske oplever glæde og sorg, kan det være så svært at bære dette alene. I bønnen SAMTALER vi med Gud/ Jesus om det, der fylder sindet. Vi kan sige HVAD SOM HELST, også TAK *og AK. Det giver os en indre fred, som vi både kan leve og dø på.***

***”Herre gør mit liv til bøn, / tømt for krav og tømt for løn, /fyldt med sandhed, fyldt med Ånd. /Fyld med handlekraft min hånd! / Jordens mindste suk og skrig / høres lydt i Himmerig!”***

**DDS nr. 588 (Johannes Johansen 1994)**

**Inger Marie og Poul Erik Tranholm-Pedersen.
Hune**